सुरक्षा परिषद में सुधार के मुद्दे पर चीन का अस्पष्ट रूख कायम  
चीनी विशेषज्ञों का कहना है कि बीजिंग सुरक्षा परिषद की स्थायी सीट के लिए भारत के दावे का विरोध नहीं कर सकता है लेकिन वह जापान को समर्थन देने पर सख्त ऐतराज जता सकता है।
चीन संयुक्त राष्ट्र सुरक्षा परिषद की स्थायी सदस्यता के लिए भारत सहित जी-4 देशों का समर्थन करने के अपने अस्पष्ट रूख पर कायम है और वह इस मुद्दे पर आमराय तक पहुंचने के लिए व्यापक स्तर पर परामर्श करने की हिमायत कर रहा है।  सुरक्षा परिषद में भारत, ब्राजील, जापान और जर्मनी की स्थायी सदस्यता के दावे पर अपना स्पष्ट रूख जाहिर करने से इंकार करते हुए चीन के विदेश मंत्रालय के प्रवक्ता मा झाउशु ने इस मुद्दे पर आमराय के लिए वार्ता पर विशेष जोर दिया।  यह पूछे जाने पर कि कुछ चीनी विशेषज्ञों का कहना है कि बीजिंग सुरक्षा परिषद की स्थायी सीट के लिए भारत के दावे का विरोध नहीं कर सकता है लेकिन वह जापान को समर्थन देने पर सख्त ऐतराज जता सकता है। इसके जवाब में झाउशु ने कहा कि उनका देश यह चाहता है कि सदस्य देशों के बीच परामर्श के जरिये व्यापक आधार वाली आमराय बने।  उन्होंने मीडिया ब्रीफिंग में कहा कि हमारा मानना है कि सुरक्षा परिषद में सुधार के मुद्दे पर, सदस्य देशों को व्यापक रूप से लोकतांत्रिक परामर्श करना चाहिए, जिसमें सभी पक्षों की चिंताओं पर गौर करना चाहिए और सर्वाधिक व्यापक आधार वाले आमराय तक पहुंचने की कोशिश करनी चाहिए।